section_heading: Opis
paragraph_text: Podmornice klase Akula sastoje se od više čvrstih trupova ujedinjenih u jednu cjelinu, što ih čini mnogo širim od uobičajenih podmornica te ujedno mnogo žilavijim. Tijelo ovih podmornica čine dva čvrsta trupa podmornica Delta klase smještena jedan do drugoga, zapovjedni most i glavni upravljački sustavi smješteni su u treći čvrsti trup u osnovi tornja; još su dva čvrst trupa sastavni dijelovi ove podmornice: torpedni dio (na prednjem dijelu) te dio s kormilom i njegovim upravljačkim dijelom. Cjelokupna podmornica podijeljena je na devetnaest vodonepropusnih odjeljaka. Ovako konstruirana podmornica vrlo je otporna na moguće naplavljivanje nekog od čvrstih trupova posebice jer se svaki od nuklearnih reaktora nalazi u odvojenom čvrstom trupu pa bi pri proboju vode u jedan od njih zadržala i mogućnost plovidbe. Posebnosti Akule su smještaj bunara s balističkim projektilima ispred zapovjednog tornja, posebno robusna konstrukcija osnove tornja i smještaj prednjih krila za stabilizaciju u trup a ne toranj. Sve ove konstrukcijske različitosti od bilo koje druge vrste podmornica rezultat su napora konstruktora kako bi omogućili izranjanje i probijanje leda bez oštećenja na dalekom sjeveru. Ogromnu cijenu ovih podmornica uvjetovla je i izrada njenog vanjskog trupa od titanija koji je pridonio niskoj magnetskoj zamjetljivosti ovih plovila. Osim toga trup je presvučen slojem gume koja smanjuje akustični potpis. Dužina u odnosu na širinu je 7:1 što ih čini iznimno pokretljivim za ovako veliku istisninu, uobičajeni odnos je 13:1.<cite style="font-style:normal">